MT Il-Ġurnal Uffiċjali ta’ l-Unjoni Ewropea C 16/23

Pubblikazzjoni ta' applikazzjoni skond l-Artikolu 6(2) tar-Regolament tal-Kunsill (KE) Nru 510/2006 dwar il-protezzjoni ta' l-indikazzjonijiet ġeografiċi u d-denominazzjonijiet ta' l-oriġini tal-prodotti agrikoli u l-oġġetti ta' l-ikel

(2008/C 16/06)

Din il-pubblikazzjoni tikkonferixxi d-dritt għal oġġezzjoni għall-applikazzjoni skond l-Artikolu 7 tar-Regolament tal-Kunsill (KE) Nru 510/2006 (1). Id-dikjarazzjonijiet ta' oġġezzjoni għandhom jaslu l-Kummissjoni fi żmien sitt xhur mid-data ta' din il-pubblikazzjoni.

SINTEŻI

Ir-REGOLAMENT TAL-KUNSILL (KE) Nru 510/2006

“CEBREIRO”

Nru tal-KE: ES/PDO/005/0443/15.12.2004

DPO ( X ) IĠP ( )

Din is-sinteżi tagħti l-elementi ewlenin ta' l-ispeċifikazzjoni tal-prodott b'għan informattiv biss.

1. Dipartiment responsabbli fl-Istat Membru:

Isem: Subdirección General de Calidad y Promoción Agroalimentaria. Dirección General de Industrias Agroalimentarias y Alimentación. Secretaría General de Agricultura y Alimentación del Ministerio de Agricultura, Pesca y Alimentación. España Indirizz: Paseo Infanta Isabel, 1, E-28071 Madrid Tel.: (34) 91 347 53 94 Feks: (34) 91 347 54 10 Posta elettronika: sgcaproagro@mapya.es

2. Grupp:

Isem: Quesería Castelo de Brañas SL Indirizz: Acceso al Mercado Ganadero s/n. Pedrafita do Cebreiro (Lugo) Tel.: (34) 982 367 163 Feks: (34) 982 367 163 Posta elettronika: — Isem: Da Ma del Carmen Arrojo Valcárcel (Quesería XAN BUSTO) Indirizz: Nullán. As Nogais (Lugo) Tel.: (34) 982 161 020 Feks: (34) 982 161 020 Posta elettronika: — Kompożizzjoni: Produtturi/Proċessuri ( X ) Oħrajn ( )

3. Tip ta' prodott:

Klassi 1.3: Ġobon

4. Speċifikazzjoni:

(sinteżi tar-rekwiżiti skond l-Artikolu 4(2) tar-Regolament (KE) Nru 510/2006)

4.1. Isem: “Cebreiro”

4.2. Deskrizzjoni: Ġobon magħmul mill-ħalib tal-baqra pasturizzat li, wara proċess ta' produzzjoni li fih l-istadji ta' koagulazzjoni, it-tqattigħ tal-baqta, it-tqattir, it-tagħġin u t-tmelliħ, l-iffurmar, l-ippressar, il-maturazzjoni u, fejn xieraq, il-preżervazzjoni, jikseb il-karatteristiċi li ġejjin:

Karatteristiċi fiżiċi

— Forma: bħall-faqqiegħ jew kappell ta' kok, maqsum f'żewġ partijiet: bażi b'forma ta' ċilindru b'dijametru varjabbli u tul ta' mhux aktar minn 12 cm, u 'kappell' b'dijametru ta' 1 sa 2 cm ikbar mill-bażi u mhux iktar minn 3 cm fit-tul.

— Piż: minn 0,3 sa 2 kg

Karatteristiċi organolettiċi:

— Il-ġobon frisk m'għandux qoxra differenzjata. It-taħlita tkun bajda u mrammla, ratba u tinħass taflija, twaħħal u ddub fil-palat. It-togħma u r-riħa tagħha għandhom l-element tal-ħalib li minnu jsir dan il-ġobon, u huma xi ftit qarsa.

— Il-ġobon ippriżervat għandu qoxra bilkemm differenzjata; il-pasta tiegħu tvarja minn isfar għal isfar jgħajjat, u xi drabi għandu konsistenza iebsa li hija iktar solida mill-konsistenza tal-butir. It-togħma tiegħu hija daqsxejn metallika, pikkanti u tal-ħalib, b'aroma karatteristika.

Karatteristiċi analitiċi:

— Umdità: varjabbli skond l-istadju ta' maturazzjoni, iżda dejjem inqas minn 50 %

— Xaħam: minimu ta' 45 % u massimu ta' 60 %, b'kalkolu fuq l-estratt xott.

— Proteina: kontenut ikbar minn 30 %.

4.3. Żona ġeografika: Iż-żona ta' produzzjoni tal-ħalib u tal-ġobon taħt id-denominazzjoni protetta ta' l-oriġini “Cebreiro” tkopri ż-żona ġeografika li tinkludi l-muniċipalitajiet li ġejjin, li huma kollha fil-provinċja ta' Lugo: Baleira, Baralla, Becerreá, Castroverde, Cervantes, Folgoso do Courel, A Fonsagrada, Láncara, Navia de Suarna, As Nogais, Pedrafita do Cebreiro, Samos u Triacastela.

4.4. Prova ta' l-oriġini: Ħalib prodott mill-farms imniżżlin fir-reġistru rilevanti biss jista' jintuża fil-produzzjoni tal-ġobnijiet koperti mid-Denominazzjoni Protetta ta' l-Oriġini “Cebreiro”.

Bl-istess mod, dawk il-ġobnijiet li jsiru jew li, meta xieraq, jiġu priżervati, fil-fabbriki tal-ħalib u l-istabbilimenti ta' priżervazzjoni mniżżlin fir-reġistri ta' l-awtorità tal-kontroll, jista' jkollhom Denominazzjoni Protetta ta' l-Oriġini “Cebreiro”.

Biex tkun żgurata l-konformità mad-dispożizzjonijiet ta' l-ispeċifikazzjoni u tal-manwal tal-kwalità, l-awtorità tal-kontroll iżżomm reġistri għall-monitoraġġ tal-bhejjem, il-farms, il-fabbriki tal-ħalib u l-istabbilimenti tal-priżervazzjoni. Il-persuni naturali jew ġuridiċi kollha li għandhom assi mniżżla f'dawn ir-reġistri, l-istallazzjonijiet u l-prodotti tagħhom, jgħaddu minn dan il-proċess ta' kontroll għall-verifika li l-prodotti bid-Denominazzjoni Protetta ta' l-Oriġini “Cebreiro” jissodisfaw ir-rekwiżiti ta' l-ispeċifikazzjoni.

Il-kontrolli jkunu bbażati fuq spezzjonijiet ta' farms u istallazzjonijiet, reviżjoni tad-dokumentazzjoni u analiżi tal-materja prima u tal-ġobnijiet.

Fil-każ li l-materja prima jew il-ġobon ma jkunx ġie prodott skond ir-rekwiżiti ta' l-ispeċifikazzjoni, dawn ma jistgħux jitqiegħdu fis-suq bid-Denominazzjoni Protetta ta' l-Oriġini “Cebreiro”.

Il-ġobnijiet koperti mid-Denominazzjoni Protetta ta' l-Oriġini jkollhom it-tikketta ta' wara numerata, ikkontrollata, ipprovduta u ppubblikata mill-awtorità ta' kontroll skond ir-regoli stabbiliti fil-manwal ta' kwalità.

4.5. Metodu ta' produzzjoni: Il-ġobnijiet isiru mill-ħalib naturali sħiħ miksub mill-baqar tar-razez galician blond, brown swiss u friesian jew mit-taħlit tar-razza bejniethom. Il-ħalib ma fihx kolostru jew preżervattivi u, ġeneralment, għandu jissodisfa r-rekwiżiti stabbiliti fil-leġiżlazzjoni applikabbli. Barra minn hekk, il-ħalib ma jista' jgħaddi mill-ebda proċess ta' standardizzazzjoni u għandu jkun konservat f'temperatura ta' mhux aktar minn 4 °C biex ma jiżviluppawx mikro-organiżmi. Qabel ma jibda l-proċess ta' produzzjoni, il-ħalib jiġi pasturizzat f'temperatura ta' 62 °C għal 30 minuta jekk dan jitwettaq ġo tank, jew f'temperatura ta' 72 °C għal 20 sekonda jekk jitwettaq f'pasturizzatur.

Il-produzzjoni tal-ġobon tinkludi l-proċessi li ġejjin:

Il-koagulazzjoni: Dan isir bl-użu tat-tames ta' l-annimali jew enżimi ta' koagulazzjoni li huma awtorizzati fil-manwal ta' kwalità, f'temperatura ta' bejn 26 u 30 °C, bid-dożi tat-tames li jkun xieraq biex jiġi żgurat li t-tibqit ma jdumx inqas minn 60 minuta.

It-tqattigħ tal-baqta: Il-baqta tinqata' f'biċċiet b'dijametru ta' 10 sa 20 mm.

It-tqattir: Wara l-ewwel proċess ta' tqattir fit-tank stess, il-baqta titpoġġa f'boroż tad-drapp, li jibqgħu mdendlin għal bejn ħames u għaxar sigħat sabiex jista' jsir proċess ieħor ta' tqattir.

It-tagħġin u t-tmelliħ: Wara li jsir it-tqattir, il-baqta tintgħaġen sakemm tifforma pasta uniformi li tinħass bħat-tafal, u fl-istess ħin hija mmellħa bi klorur tas-sodju.

L-iffurmar u l-ippressar: It-taħlita titpoġġa f'forom, li jgħaddu minn pressar finali għal diversi perjodi ta' żmien skond kemm ikun hemm pressjoni u skond id-daqs tal-ġobon. Wara dan il-proċess, il-ġobnijiet jitneħħew mill-forom u jitpoġġew f'imħażen tal-friża f'temperatura ta' bejn 2 u 6 °C għal perjodu ta' maturazzjoni ta' mill-inqas siegħa. Wara li jintemm dan il-perjodu, il-ġobnijiet li jitpoġġew fis-suq friski jistgħu jinħarġu għall-bejgħ.

Il-preżervazzjoni (mhux obbligatorja): Jekk issir il-preżervazzjoni, il-proċess jitwettaq fi stabbiliment b'umdità relattiva ta' bejn 70 u 80 % u temperatura ta' bejn 10 u 15 °C. Il-perjodu minimu ta' preżervazzjoni huwa ta' ħamsa u erbgħin jum. Ġobnijiet li jkunu preżervati għandhom juru dan fuq it-tikketta tagħhom.

Biex ikunu kontrollati l-kwalità u t-traċċabilità tal-prodott, il-ġobnijiet protetti għandhom jitqiegħdu fis-suq ġeneralment bħala ġobnijiet intieri, fil-pakketti awtorizzati mill-awtorità tal-kontroll.

Madankollu, l-awtorità ta' kontroll tista' tawtorizza t-tqegħid fis-suq f'porzjonijiet, inkluż meta jkunu mqattgħin fil-ħanut, jekk tkun stabbilita sistema xierqa ta' monitoraġġ għal dan il-għan li tiggarantixxi l-oriġini, il-kwalità, konservazzjoni perfetta u preżentazzjoni korretta tal-prodott għall-konsumatur, billi tiġi evitata l-possibbiltà ta' konfużjoni.

4.6. Rabta:

Ir-rabta storika:

L-oriġini ta' dawn il-ġobnijiet hija marbuta ma' l-ewwel irhieb li marru jgħixu fir-raħal ta' Cebreiro — li huwa l-punt fejn wieħed jidħol il-Galizja fil-Camino francés, ir-rotta ewlenija tal-pellegrinaġġ ta' Santiago — biex jgħinu fl-isptar li nbena fl-aħħar tas-seklu IX għall-bżonnijiet tal-pellegrini. Matul is-sekli, il-pellegrini daqu l-ġobon fil-muntanji ta' Cebreiro u b'hekk ġie magħruf madwar Spanja u l-Ewropa.

Id-dokumenti miżmuma fl-Arkivji Storiċi Nazzjonali u fl-Arkivji Ġenerali ta' Simancas juru dettalji kurjużi dwar il-konsenja annwali tal-ġobon minn Cebreiro għall-konsum mill-familja rjali Portugiża matul ir-renju ta' Carlos III. Il-ġobon kien prodott id-dar mill-abitanti tar-raħal tad-distrett (l-iktar min-nisa) minn Novembru 'l quddiem. Il-konsenji dejjem kien fihom żewġ tużżani ġobnijiet. Dawn dejjem saru fl-aħħar ġimagħtejn tas-sena, biex japproffittaw mill-kesħa biex iżommu iktar, u wara jkunu ppreżentati bħala rigal lir-Reġina tal-Portugall matul l-ewwel ġimagħtejn ta' Jannar.

Barra minn hekk, diversi dokumenti tas-sekli XVIII u XIX jirreferu għall-fama tal-ġobon Cebreiro f'dak il-perjodu.

Xogħlijiet iktar riċenti, pereżempju l-ktieb “Geografía General del Reino de Galicia” (1936), jagħtu tagħrif dwar il-ġobon Cebreiro, il-karatteristiċi tiegħu u l-metodu ta' produzzjoni.

Iktar riċentement minn dan, fis-snin sittin, Carlos Compairé Fernández, espert fil-ġobon Spanjol b'mod ġenerali u fil-ġobon Galizjan b'mod partikolari, ippubblika għadd ta' xogħlijiet li fihom studji dettaljati dwar dawn il-ġobnijiet, inklużi analiżi kimiċi u batterjoloġiċi. Jista' jingħad li dawn huma l-ewwel studji tal-ġobon Cebreiro.

Fl-“Inventario Español de Productos Tradicionales” (l-inventarju Spanjol tal-Prodotti Tradizzjonali), ippubblikat mill-Ministeru ta' l-Agrikoltura, is-Sajd u l-Ikel fl-1996, il-kapitolu dwar il-ġobon jipprovdi tagħrif dettaljat dwar il-ġobon Cebreiro, inklużi l-karatteristiċi tiegħu, il-metodu ta' produzzjoni, l-istorja tiegħu u r-rilevanza ekonomika li għandu.

Ir-rabta naturali:

Iż-żona koperta mid-DPO “Cebreiro” għandha klima oċeanika tal-muntanji, ikkaratterizzata mit-tnaqqis qawwi ta' l-influwenza marittima u miż-żieda tal-kundizzjonijiet kontinentali. Dawn jillimitaw ħafna l-attivitajiet agrikoli. Parti kbira mit-territorju, li jinsab iktar minn 1 000 metru 'l fuq mil-livell tal-baħar, tesperjenza temperaturi li jistgħu jissejħu “kesħin ħafna”, meta mqabbla man-norma tal-Galizja, b'inqas minn 5 xhur mingħajr silġ kull sena.

Dawn il-kondizzjonijiet ambjentali mhux favorevoli jirriżultaw fil-fatt li t-trobbija tal-bhejjem għandu rwol fundamentali fl-ekonomija lokali, minħabba li dan is-settur jista' jkampa aħjar bil-klima, il-ħamrija u l-art muntanjuża milli s-settur agrikolu, billi setgħu japprofittaw mill-mergħat u l-għalf naturali tajjeb disponibbli fil-muntanji u l-bhejjem setgħu jadattaw għall-ħruxija tal-klima.

L-impatt ta' l-ambjent ġeografiku fuq il-karatteristiċi tal-prodott:

Iż-żona ġeografika fejn issir il-produzzjoni tal-ġobon “Cebreiro” hija karatterizzata mill-preżenza ta' għadd kbir ta' widien bejn il-muntanji, fejn il-mergħat u l-art għall-għalf huma parti importanti tal-pajsaġġ.

Dan l-ambjent ġeografiku uniku jkompli jżid mal-karatteristiċi distintivi tal-ġobon “Cebreiro” b'diversi modi:

— L-ewwel nett, kif diġà ntqal, l-ambjent ġeografiku huwa tajjeb għall-produzzjoni kotrana ta' għalf ta' kwalità għolja.

— Barra minn hekk, il-produzzjoni tal-ħalib issir f'farms żgħar tal-familja, bl-użu ta' metodi tradizzjonali tal-ġestjoni tal-merħla. Dawn il-merħla għad għandhom preżenza importanti ta' razez indiġini ta' annimali u l-ikel tagħhom jiġi mill-għalf prodott fil-farm, li meta it-temp jippermetti jsir mill-mergħa.

— L-għalf ikkonċentrat, li jinkiseb barra mill-farm, huwa użat biss fi kwantitajiet żgħar bħala suppliment għall-bżonnijiet ta' enerġija tal-merħla. Dan il-mudell tradizzjonali, fejn l-użu ta' prodott minn barra l-farm huwa limitat ħafna, jiffaċilita l-vijabbiltà ekonomika ta' dawn l-irziezet żgħar tal-familja.

— Il-karatteristiċi ta' dawn il-farms jirriżultaw fil-produzzjoni ta' ħalib b'karatteristiċi ideali għall-produzzjoni tal-ġobon. Huwa fatt xjentifiku li dawn is-sistemi iktar naturali ta' produzzjoni u metodi ta' għalf għall-bhejjem itejbu l-kwalitajiet ta' nutrizzjoni tal-ħalib billi jiżdied il-kontenut ta' l-aċidu linolejku konġugat (CLA) u ta' l-aċidu mxaħħam omega-3 fil-profil tal-lipidi, peress li iktar ma jieklu ħaxix il-baqar, iktar jiżdied il-kontenut ta' dawn ix-xaħmijiet li huma tajbin għad-dieta, u b'hekk jiġu influwenzati l-kwalitajiet tal-ġobon.

— Fl-aħħar, il-produtturi tar-reġjun jirtu mit-tradizzjoni twila tal-produzzjoni ta' dan il-ġobon, bil-karatteristiċi uniċi tiegħu bħall-forma tradizzjonali u partikolari bħal “kappell ta' kok”, li jintgħaraf minnufih, u l-prodott tagħhom issa għandu prestiġju li jistħoqqlu u fama tajba fost il-konsumaturi.

4.7. Organu ta' spezzjoni:

Isem: Dirección General de Producción, Industrias y Calidad Agroalimentaria Indirizz: San Caetano, Santiago de Compostela Tel.: (34) 981 54 47 77 Feks: (34) 981 54 00 18 Posta elettronika: dxpica.mrural@xunta.es

4.8. Tikkettar: Il-ġobon li jitqiegħed fis-suq bid-Denominazzjoni Protetta ta' l-Oriġini “Cebreiro”, wara li jkun iċċertifikat li jaqbel ma' l-ispeċifikazzjoni u r-regoli rilevanti, għandu jkollu siġill, tikketta jew tikketta ta' wara numerat, approvat u ppubblikat mill-Bord regolatorju, b'kodiċi alfanumerika korrelattiva, u bil-logo uffiċjali tad-Denominazzjoni Protetta ta' l-Oriġini.

Il-kliem “Denominación de Origen Protegida Cebreiro” għandhom jidhru kemm fuq it-tikketta ta' quddiem kif ukoll fuq dik ta' wara. Barra minn hekk, fuq il-ġobon “Cebreiro” priżervat, il-kelma “curado” (priżervat) għandha tidher b'mod prominenti fuq it-tikketta.

(1) ĠU L 93, 31.3.2006, p. 12.